《草虫》
元代·刘诜

晴风丽日天地熙，昆虫草木同生机。墅花煌煌缀组绣，山叶生生明琉璃。

黄蜂天半各有役，白蝶彩蝶相随飞。野蚕卧枝玉一笏，新蜩脱蜕冠双緌。

角蜗吐腥螳臂怒，蜻蜓翼生吴绡素。蛛丝散网专攫饕，缚蝇似缚白门布。

画工胸有太极心，秋毫点染追天真。胡为所画仅九物，终以杀机疑非仁。

呜呼安得人心皆祥麟，阜螽草虫荡荡共适周原春。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。